CELEX: 32019D0814
Language: bg
Date: 2019-05-17 00:00:00
Title: Решение за изпълнение (ЕС) 2019/814 на Съвета от 17 май 2019 година за даване на разрешение на Италия да прилага в определени географски райони намалени данъчни ставки за газьола и втечнения нефтен газ, използвани за отопление, в съответствие с член 19 от Директива 2003/96/ЕО

21.5.2019   
               
               
                  BG
               
               
                  Официален вестник на Европейския съюз
               
               
                  L 133/20
               
            
         РЕШЕНИЕ ЗА ИЗПЪЛНЕНИЕ (ЕС) 2019/814 НА СЪВЕТА
         от 17 май 2019 година
         за даване на разрешение на Италия да прилага в определени географски райони намалени данъчни ставки за газьола и втечнения нефтен газ, използвани за отопление, в съответствие с член 19 от Директива 2003/96/ЕО
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (1), и по-специално член 19, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 19, параграф 1 от Директива 2003/96/ЕО Италия получи разрешение да прилага в определени географски райони в особено неблагоприятно положение намалени акцизни ставки за газьола и втечнения нефтен газ (ВНГ), използвани за отопление. Последното разрешение беше предоставено за срок до 31 декември 2018 г. с Решение за изпълнение 2014/695/ЕС на Съвета (2).
                  
               
                     (2)
                  
                  
                     С писмо от 31 октомври 2018 г. италианските органи поискаха разрешение да прилагат в определени географски райони в особено неблагоприятно положение намалени данъчни ставки за газьола и ВНГ, използвани за отопление, продължавайки практиката, следвана съгласно Решение 2014/695/ЕС в някои райони, преди да изтече срокът на действие на това решение. Италианските органи поискаха разрешение за срок от 1 януари 2019 г. до 31 декември 2024 г. На 14 декември 2018 г. италианските органи представиха допълнителни сведения и разяснения.
                  
               
                     (3)
                  
                  
                     Италия има много разнородна територия с разнообразни климатични и географски условия. Отчитайки особеностите на своята територия, Италия въведе намалени данъчни ставки за газьола и ВНГ с цел да компенсира частично прекомерно високите разходи за отопление на жителите в определени географски райони.
                  
               
                     (4)
                  
                  
                     Използването на различни данъчни ставки се основава на обективни критерии и има за цел — като се намалят прекалено високите разходи за отопление, които се дължат на сурови климатични условия или на затруднения в снабдяването с гориво в сравнение с останалата част от територията на Италия — за населението от отговарящите на критериите райони да се създадат условия, близки до тези на останалото население на страната.
                  
               
                     (5)
                  
                  
                     Намалените данъчни ставки се прилагат в географски райони, отговарящи на един от следните критерии: а) много сурови климатични условия на територията на Италия, т.е. общини, които попадат в зона F, определена с Президентски указ № 412 от 26 август 1993 г. (3); б) сурови климатични условия в комбинация със затруднения в снабдяването с гориво, т.е. общини, които попадат в зона Е, определена с Президентски указ № 412 от 26 август 1993 г.; и в) географска изолация в комбинация с трудно и скъпоструващо снабдяване с гориво, т.е. Сардиния и малките острови. Намалените данъчни ставки следва да се прилагат само до завършването на мрежата за природен газ във въпросните общини.
                  
               
                     (6)
                  
                  
                     Комисията направи преглед на исканата мярка и счете, че тя не нарушава конкуренцията, не възпрепятства функционирането на вътрешния пазар и не се смята за несъвместима с политиката на Съюза за околната среда, енергетиката и транспорта. Намалената данъчна ставка както за газьола, така и за ВНГ, остава по-висока от минималните равнища на данъчно облагане в ЕС, определени в Директива 2003/96/ЕО, и само частично компенсира допълнителните разходи за отопление в съответните географски райони.
                  
               
                     (7)
                  
                  
                     Поради това съгласно член 19, параграф 2 от Директива 2003/96/ЕО на Италия следва да се разреши до 31 декември 2024 г. да прилага в определени географски райони намалени данъчни ставки за газьола и ВНГ, използвани за отопление. Според тази разпоредба всяко разрешение, предоставено по силата на същия член, трябва да е строго ограничено във времето.
                  
               
                     (8)
                  
                  
                     За да се обезпечи достатъчна степен на сигурност за съответните географски райони, разрешението следва да се даде за срок от шест години. За да не бъде застрашено обаче бъдещото общо развитие на действащата нормативна уредба, е подходящо да се предвиди, че ако Съветът, като действа на основание член 113 от Договора, въведе изменена обща система за данъчно облагане на енергийните продукти, с която настоящото разрешение няма да е съобразено, срокът на действие на настоящото решение следва да изтече на датата, на която започнат да се прилагат тези разпоредби за изменение на системата.
                  
               
                     (9)
                  
                  
                     За да може мярката да се прилага без прекъсване спрямо разрешението за прилагане на намалени акцизни ставки, предоставено с Решение 2014/695/ЕС, чийто срок на действие изтече на 31 декември 2018 г., е уместно настоящото решение да се прилага от 1 януари 2019 г.
                  
               
                     (10)
                  
                  
                     Настоящото решение не засяга прилагането на разпоредбите на Съюза относно държавните помощи,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   На Италия се разрешава да прилага намалени данъчни ставки за газьола и ВНГ, използвани за отопление, в следните географски райони в неблагоприятно положение:
               
                           а)
                        
                        
                           общините, които попадат в климатична зона F, определена с Президентски указ № 412 от 26 август 1993 г.;
                        
                     
                           б)
                        
                        
                           общините, които попадат в климатична зона Е, определена с Президентски указ № 412 от 26 август 1993 г.;
                        
                     
                           в)
                        
                        
                           общините на остров Сардиния и на малките острови, т.е. всички италиански острови с изключение на Сицилия.
                        
                     
            
               2.   С цел да се избегне каквото и да било свръхкомпенсиране, намалението не превишава допълнителните разходи за отопление в съответните райони. Следователно в конкретния случай на районите, попадащи в обхвата на параграф 1, буква в), намалението на данъка не води до падане на цената под цената на същите горива в континенталната част на Италия.
            
            
               3.   Намалената ставка трябва да е в съответствие с изискванията, предвидени в Директива 2003/96/ЕО, и по-специално с минималните равнища на данъчно облагане, предвидени в член 9 от нея.
            
         
         
            Член 2
            Допустимостта на географските райони, посочени в член 1, параграф 1, букви б) и в), зависи от липсата на мрежа за природен газ в съответните общини.
         
         
            Член 3
            Настоящото решение се прилага от 1 януари 2019 г. до 31 декември 2024 г.
            Ако обаче Съветът, като действа на основание член 113 от Договора, въведе изменена обща система за данъчно облагане на енергийните продукти, с която разрешението, предоставено по силата на член 1 от настоящото решение, няма да е съобразено, срокът на действие на настоящото решение ще изтече на датата, на която започнат да се прилагат тези разпоредби за изменение на системата.
         
         
            Член 4
            Адресат на настоящото решение е Италианската република.
         
         
            Съставено в Брюксел на 17 май 2019 година.
            
               
                  За Съвета
               
               
                  Председател
               
               E.O. TEODOROVICI
            
         
         
            (1)  ОВ L 283, 31.10.2003 г., стр. 51.
         
            (2)  Решение за изпълнение 2014/695/ЕС на Съвета от 29 септември 2014 г. за даване на разрешение на Италия да прилага в определени географски зони намалени ставки при данъчното облагане на газьол и втечнен нефтен газ (ВНГ), използвани за отопление, в съответствие с член 19 от Директива 2003/96/ЕО (ОВ L 291, 7.10.2014 г., стр. 16).
         
            (3)  Президентски указ № 412 от 26 август 1993 г. разделя територията на Италия на шест климатични зони (от A до F). Класификацията се основава на единицата мярка „градуси на ден“, която представлява броят дни в годината, в които външната температура се различава от оптималната температура от 20 °C и следователно е необходимо отопление.